《清晖阁》
宋代·韩元吉

台府填都会，乃与山水期。
青溪带秦淮。渺若万顷陂。
主公金闺旧，官曹日追随。
闭阁理万事，朱栏俯涟漪。
晴波纳远景，摇荡扶桑枝。
浩然江湖兴，颇与鱼钓宜。
风月朝暮佳，轩窗有余姿。
向来非无人，未发此段奇。
嗟我老病躯，时来瞩须眉。
停杯待举网，屡醉倒接{上四下离}。
意适反无语，欠公壁间诗。
只今入幽梦，官居类鸡栖。
公亦那久留，濯缨咏来思。
不知凤凰沼，何如习家池。
新霜著群木，归舟颺旌旗。
寄言坐上客，酒至幸勿辞。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。